อย. เตือนอย่าหลงเชื่อ นาโน สเปรย์ อ้างฆ่าเชื้อไวรัสและแบคทีเรีย ยันเป็นผลิตภัณฑ์ผิดกฎหมายยังไม่เคยขอนุญาตจาก อย.
อย. เตือนอย่าหลงเชื่อ นาโน สเปรย์ อ้างฆ่าเชื้อไวรัสและแบคทีเรีย ยันเป็นผลิตภัณฑ์ผิดกฎหมายยังไม่เคยขอนุญาตจาก อย. ภญ.สุภัทรา บุญเสริม รองเลขาธิการคณะกรรมการอาหารและยา เปิดเผยว่า สำนักงานคณะกรรมการอาหารและยา (อย.) พบการโฆษณาจำหน่ายผลิตภัณฑ์ NANO SILVER Sanitizer Water Spray ทางสื่อออนไลน์ อวดอ้างว่าช่วยฆ่าเชื้อโรค เชื้อไวรัสและแบคทีเรียได้มากกว่า 3,000 ชนิด สามารถฉีดใส่หน้ากากอนามัยได้ แถมยังช่วยเพิ่มประสิทธิภาพในการป้องกันและทำลายเชื้อโรค ฆ่าเขื้อโรคต่อเนื่องนาน 8-10 ชั่วโมง ทั้งยังช่วยลดสิว ผดผื่น อาการแพ้ตามผิวหนัง รับรองจากมหาวิทยาลัยและหน่วยงานต่างๆ นั้น อย. ขอเตือนว่า ผลิตภัณฑ์ดังกล่าวยังไม่ได้รับอนุญาตจาก อย. จึงขอประชาชนอย่าหลงเชื่อซื้อผลิตภัณฑ์ดังกล่าวมาใช้ หรือแม้แต่ผลิตภัณฑ์ที่มีการโฆษณาในทำนองเดียวกัน เพราะช่วงนี้พบผลิตภัณฑ์ใช้สถานการณ์โรค COVID-19 มาทำการตลาดเป็นจำนวนมาก ซึ่งขณะนี้ อย. ได้รวบรวมหลักฐานดำเนินคดีกับผู้ผลิตและผู้ทำการโฆษณาผลิตภัณฑ์ในลักษณะดังกล่าวแล้ว ทั้งนี้ อย. ได้อนุญาตผลิตภัณฑ์ในกลุ่มซิลเวอร์นาโน ที่ขึ้นทะเบียนเป็นวัตถุอันตราย ไปเพียง 3 รายการเท่านั้นที่ผ่านการประเมินประสิทธิสรรพคุณฆ่าเชื้อแบคทีเรีย ประชาชนสามารถตรวจสอบผลิตภัณฑ์ที่ได้รับการขึ้นทะเบียนจาก อย. ได้ที่ เว็บไซต์ www.fda.moph.go.th หัวข้อ “ตรวจสอบผลิตภัณฑ์” หรือสอบถามข้อมูลเพิ่มเติมและแจ้งเบาะแสผลิตภัณฑ์ที่ต้องสงสัยว่าไม่ได้รับอนุญาตหรือโฆษณาเกินจริงได้ที่สายด่วน อย.1556